Úradný vestník L 113 , 20/04/2004 S. 0048 - 0053



Rozhodnutie Komisie z 13. apríla 2004, ktorým sa ustanovujú osobitné podmienky pri dovoze produktov rybolovu pochádzajúcich zo Zimbabwe [oznámené pod číslom dokumentu K(2004) 1328] (Text s významom pre EHP) (2004/360/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/493/EHS z 22. júla 1991, ktorá ustanovuje zdravotné podmienky pre výrobu a uvádzanie produktov rybolovu na trh [1], a najmä na jej článok 11 ods. 1, keďže: (1) bola v mene Komisie vykonaná inšpekčná návšteva Zimbabwe, aby sa overili podmienky v akých sa vyrábajú, uskladňujú a odosielajú do spoločenstva produkty rybolovu; (2) legislatívne ustanovenia Zimbabwe o zdravotnej kontrole a monitorovaní produktov rybolovu sa môžu považovať za také, ktoré zodpovedajú ustanoveniam stanoveným v smernici 91/493/EHS; (3) "Odbor pre chov hospodárskych zvierat a veterinárne služby (OCHHZVS)" je schopný účinne overovať uplatňovanie platných zákonov; (4) OCHHZVS poskytol úradné záruky ohľadne zhody s normami zdravotných kontrol a monitorovania produktov rybolovu, ako sa uvádza v článku V prílohy k smernici 91/493/EHS a ohľadne splnenia hygienických požiadaviek, ktoré zodpovedajú požiadavkám ustanoveným touto smernicou; (5) je vhodné stanoviť podrobné ustanovenia týkajúce sa produktov rybolovu, ktoré sa dovážajú do spoločenstva zo Zimbabwe v súlade so smernicou 91/493/EHS; (6) je potrebné vypracovať zoznam schválených prevádzok, továrenských plavidiel, alebo chladiarenských skladov a zoznam mraziarenských plavidiel, ktoré sú vybavené v súlade s požiadavkami smernice Rady 92/48/EHS zo 16. júna 1992, ktorá ustanovuje minimálne hygienické pravidlá platné pre produkty rybolovu ulovené na palubách určitých plavidiel v súlade s článkom 3 ods. 1 písm. a) a i) smernice 91/493/EHS [2]. Tieto zoznamy by sa mali vypracovať na základe oznámenia OCHHZVS Komisii; (7) je vhodné, aby sa toto rozhodnutie uplatnilo do 45 dní po jeho uverejnení, pričom sa stanoví potrebné prechodné obdobie; (8) opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat; PRIJALA TOTO ROZHODNUTIE: Článok 1 "Odbor pre chov hospodárskych zvierat a veterinárne služby (OCHHZVS)" bude kompetentným orgánom v Zimbabwe na účely overovania a potvrdzovania zhody produktov rybolovu s požiadavkami smernice 91/493/EHS. Článok 2 Produkty rybolovu dovážané do spoločenstva zo Zimbabwe musia spĺňať podmienky uvedené v článkoch 3, 4 a 5. Článok 3 1. Každá zásielka musí byť sprevádzaná očíslovaným originálom zdravotného certifikátu pozostávajúceho z jedného listu, riadne vyplneného, podpísaného a datovaného v súlade so vzorom v prílohe I. 2. Zdravotný certifikát musí byť napísaný aspoň v jednom z úradných jazykov členského štátu, v ktorom sa vykonávajú kontroly. 3. Zdravotný certifikát musí obsahovať meno, oprávnenie a podpis zástupcu OCHHZVS a úradnú pečiatku OCHHZVS, ktorej farba sa musí odlišovať od farby ostatných údajov na certifikáte. Článok 4 Produkty rybolovu musia pochádzať zo schválených prevádzkární, výrobných plavidiel alebo chladiarenských skladov, alebo z registrovaných mraziarenských plavidiel uvedených v prílohe II. Článok 5 Na všetkých obaloch, s výnimkou mrazených výrobkov rybolovu voľne uložených alebo určených na výrobu konzervovaných potravín, musí byť nezmazateľným písmom uvedené slovo "ZIMBABWE" a schvaľovacie/registračné číslo prevádzkárne, výrobného plavidla, chladiarenského skladu alebo mraziarenského plavidla, z ktorého pochádzajú. Článok 6 Toto rozhodnutie sa uplatňuje od 4. júna 2004. Článok 7 Toto rozhodnutie je adresované členským štátom. V Bruseli 13. apríla 2004 Za Komisiu DAVID Byrne člen Komisie [1] Ú. v. ES L 268, 24.9.1991, s. 15. Smernica bola naposledy zmenená a doplnená nariadením (ES) č. 806/2003 (Ú. v. EÚ L 122, 16.5.2003, s.1). [2] ) Ú. v. ES L 187, 7.7.1992, s. 41. -------------------------------------------------- PRÍLOHA I +++++ TIFF +++++ +++++ TIFF +++++ -------------------------------------------------- PRÍLOHA II ZOZNAM PREVÁDZKARNÍ A PLAVIDIEL ST : Spracovateľská prevádzkareň Schvaľovacie číslo | Názov | Mesto/Región | Schválené do | Kategória | 18/FO2PP | Lake Harvest Aquaculture Pvt Ltd | PO Box 322 – Kariba | | ST | --------------------------------------------------